b'\n_START_ARTICLE_\nOlga Tainio\n_START_PARAGRAPH_\nOlga Tainio (o.s. Johansson; 3. maaliskuuta 1881 \xe2\x80\x93 13. marraskuuta 1961) oli Helsingin Kaupunginteatterin edelt\xc3\xa4j\xc3\xa4n Helsingin Kansanteatterin pitk\xc3\xa4aikainen luottoty\xc3\xb6ntekij\xc3\xa4. Vuonna 1938 h\xc3\xa4n n\xc3\xa4ytteli  Niskavuoren Loviisan roolin Valentin Vaalan elokuvassa Niskavuoren naiset.\n_START_SECTION_\nEl\xc3\xa4m\xc3\xa4\n_START_PARAGRAPH_\nOlga Tainion is\xc3\xa4puoli oli muurari Antti Johansson ja \xc3\xa4iti Matilda Hall. H\xc3\xa4n oli perustamassa Suomen Ty\xc3\xb6l\xc3\xa4isnaisliittoa vuonna 1900, jolloin h\xc3\xa4n oli 19-vuotias. My\xc3\xb6hemmin h\xc3\xa4n toimi liiton sihteerin\xc3\xa4. Olga Tainio avioitui Taavi Tainion (1874\xe2\x80\x931929) kanssa vuonna 1901. Liitto p\xc3\xa4\xc3\xa4ttyi puolison kuolemaan. Pariskunnalle syntyi yksi lapsi, Tauno Tainio vuonna 1902. Olga Tainio asui puolisonsa ja lapsensa kanssa Pohjois-Amerikassa 1900-luvun alkuvuosina. Taavi Tainio vangittiin Suomen sis\xc3\xa4llissodassa 1918, mutta vapautettiin kymmenen kuukauden kuluttua ensimm\xc3\xa4isen armahduksen yhteydess\xc3\xa4. Pariskunta harrasti kirjallisuutta ja teatteria._NEWLINE_Olga Tainio aloitti ty\xc3\xb6ns\xc3\xa4 Helsingin Kansanteatterissa 1920-luvulla. H\xc3\xa4n hoiti teatterin kirjanpidon, kassan ja kanslian. Tainiosta kehittyi Kansanteatterin \xc3\xa4itihahmo, jonka puoleen n\xc3\xa4yttelij\xc3\xa4t k\xc3\xa4\xc3\xa4ntyiv\xc3\xa4t kiperiss\xc3\xa4 tilanteissa. H\xc3\xa4n joutui hoitamaan my\xc3\xb6s n\xc3\xa4yttelij\xc3\xb6iden henkil\xc3\xb6kohtaisia talousasioita, kuten maksamaan heid\xc3\xa4n velkojensa lyhennyksi\xc3\xa4 suoraan teatterin kassasta. Erityinen murheenkryyni talousasioissa oli teatteridiiva Eine Laine. Teatterinjohtaja Mia Backman uskoutui kirjeiss\xc3\xa4\xc3\xa4n usein Tainiolle. Arvi Kivimaa luonnehti Tainiota suorapuheiseksi ja hillityn yst\xc3\xa4v\xc3\xa4lliseksi; ihmiseksi, joka sai asiat luistamaan. Tainio oli Miina Sillanp\xc3\xa4\xc3\xa4n tukena luomassa Ensikotia._NEWLINE_Tainio n\xc3\xa4ytteli l\xc3\xa4hinn\xc3\xa4 sivurooleja ja avustajatason rooleja useissa Edvin Laineen, Teuvo Tulion ja Valentin Vaalan ohjaamissa elokuvissa. H\xc3\xa4nell\xc3\xa4 oli my\xc3\xb6s yksi keskeinen rooli, Niskavuoren Loviisa Vaalan filmatisoinnissa Niskavuoren naiset (1938). Loviisa oli Tainion valkokangasdebyytti, jonka tehdess\xc3\xa4\xc3\xa4n h\xc3\xa4n oli l\xc3\xa4hes 60-vuotias. Roolistaan h\xc3\xa4m\xc3\xa4l\xc3\xa4isen suurtilan matriarkkana h\xc3\xa4n sai varsin my\xc3\xb6nteiset arviot, joskin er\xc3\xa4\xc3\xa4t kriitikot analysoivat h\xc3\xa4nen n\xc3\xa4yttelij\xc3\xa4nty\xc3\xb6ns\xc3\xa4 huonosti sis\xc3\xa4istetyksi.'